কাজী শাহেদ,  রাজশাহীতে নিখোঁজ ব্যবসায়ী আমিনুল হকের ৯ টুকরো লাশ উদ্ধার করেছে পুলিশ। মঙ্গলবার রাত তিনটায় নগরীর আলুপট্টির একটি বাসা থেকে লাশের টুকরোগুলো উদ্ধার করা হয়। হক ইন্টারন্যাশনাল হোটেলের মালিক ও প্রথম শ্রেণীর ঠিকাদার আমিনুল রোববার থেকে নিখোঁজ ছিলেন। পুলিশ এ ঘটনায় তিনজনকে গ্রেফতার করে। তারা হলেন কিশোরগঞ্জের করিমগঞ্জ উপজেলার সারোয়ার হোসেন, তার দোকানের কর্মচারী আবদুল হাকিম ও ব্যবসায়ী আলী আহাম্মেদ।  এছাড়া পুলিশ সারোয়ারের বড় ভাই আনোয়ার হোসেন ও তার চাচা সোহরাব হোসেনকে জিজ্ঞাসাবাদের জন্য আটক করেছে। তারা সবাই রাজশাহীতে স্থায়ীভাবে ব্যবসা করছেন।  পাওনা টাকা আদায় নিয়ে এ হত্যা কান্ডের ঘটনা ঘটেছে বলে পুলিশকে গ্রেফতারকৃতরা জানিয়েছেন। তবে এর পেছনে আরও কারণ রয়েছে বলে পুলিশ ধারণা করছে। আমিনুল হককে অপহরণের অভিযোগে রোববার রাতে তার শ্যালক মাহমুদ হোসেন বোয়ালিয়া মডেল থানায় অভিযোগ করেন। সোমবার আমিনুলের স্ত্রী সালমা সুলতানা সীমা মামলা করেন।  এদিকে গ্রেফতার সারোয়ার হোসেন ও আবদুল হাকিমকে পুলিশ আদালতে হাজির করলে গতকাল  বুধবার তারা ১৬৪ ধারায় স্বীকারোক্তিমূলক জবানবন্দি দিতে সম্মত হন। সন্ধ্যা সাড়ে ৬টায় এ প্রতিবেদন লেখা পর্যন্ত জবানবন্দি রেকর্ড চলছিল।  বোয়ালিয়া থানার অফিসার ইনচার্জ শাহাদত হোসেন বলেন, সারোয়ার হোসেন রোববার আমিনুল হককে তার আলুপট্টির ভাড়া বাসায় ডেকে নেন। ওই বাড়িতে অবস্থানরত আবদুল হাকিম ও অন্যরা মিলে আমিনুলকে দড়ি দিয়ে বেঁধে রাখেন। দুপুর আড়াইটায় আমিনুলের মোবাইল ফোন থেকে তার স্ত্রী সীমার মোবাইলে ফোন দিতে বলা হয়। সীমাকে ফোন দিয়ে আমিনুল ২০ লাখ টাকা দিতে বলেন। এরপর বিকেলে সীমা স্বামীর কথা মতো ২০ লাখ টাকা নিয়ে  উৎসব সিনেমা হলের কাছে গেলে হাকিম টাকা নিয়ে চলে যান। তারপর তারা আমিনুলকে হত্যা করে এবং লাশ গুম করতে ৯ টুকরো করে বস্তায় ভরে রাখা হয়।  যেভাবে লাশ উদ্ধার হলো : ব্যবসায়ী আমিনুল ইসলামের ব্যবহৃত মোবাইল ফোন ট্র্যাক করা হয়। এরপর পুলিশ নিশ্চিত হয়, আমিনুল হককে নগরীতে রাখা হয়েছে। নিখোঁজ হওয়ার পর আমিনুলের ব্যবহৃত মোবাইল ফোনসেটে অন্য সিমের মাধ্যমে একটি নম্বরে সর্বাধিক কথা হয়। পুলিশ সেই নম্বরের সন্ধানে নামে। মঙ্গলবার সন্ধ্যায় মোবাইল ফোন ব্যবহারকারীর খোঁজ মেলে। আলী আহম্মদ ওই সেটে সর্বাধিক কথা বলেছেন। এরপর আলুপট্টি ও  কুমারপাড়ায় অসংখ্য পুলিশ সদস্যকে সাদা পোশাকে রাখা হয়। রাত পর্যন্ত ওই এলাকার বিভিন্ন গলিতে নজরদারি বাড়ানো হয়। আলী আহম্মদের ঠিকানা খোঁজ করে রাত আড়াইটায় তার বাড়ি থেকে তাকে গ্রেফতার করা হয়। প্রথমে তিনি কিছু জানেন না বলে দাবি করলেও পুলিশের জিজ্ঞাসাবাদে বলেন, সারোয়ারের বাড়িতে আমিনুলকে রাখা হয়েছে। এ তথ্য অনুযায়ী পুলিশ আলুপট্টির জহির উদ্দিনের বাড়িতে অভিযান চালায়। এ বাড়ির নিচতলায় সারোয়ার পরিবার ভাড়া থাকত। রাত ৩টায় পুলিশ ওই বাড়ির চারপাশে অবস্থান নেয়। প্রথমে পুলিশ দরজায় নক করলেও কেউ ভেতর থেকে সাড়া দেয়নি। পরে আলী আহম্মদ  নিজের পরিচয় দিয়ে সারোয়ারকে ডাকলে সে দরজা খুলে দেয়। সঙ্গে সঙ্গে পুলিশ সদস্যরা ভেতরে ঢুকে ঘর তল্লাশি শুরু করেন। বাথরুম ও রান্নাঘরে আমিনুল হকের বস্তাবন্দি লাশ পাওয়া যায়। একই সঙ্গে উদ্ধার করা হয় ১৯ লাখ ৪৮ হাজার টাকা, হত্যার কাজে ব্যবহার করা ছুরি, চাপাতি, দড়ি, আমিনুলের পোশাক ও মানিব্যাগ। সেখান থেকে ৩ জনকে গ্রেফতার এবং একজনকে আটক করা হয়।  গ্রেফতারের পর পুলিশকে সারোয়ার জানান, জমিজমার বিরোধ নিষ্পত্তির জন্য আমিনুলকে রোববার তার ভাড়া বাড়িতে ডেকে নেওয়া হয়। সেখানে অন্যরা মিলে মোটা টেপ দিয়ে তার হাত-পা ও চোখ-মুখ বেঁধে  রাখেন। মাঝে মধ্যে মুখ খুলে দিয়ে টাকা নিয়ে আসতে তার স্ত্রীর কাছে ফোন করার সুযোগ দেওয়া হয়। বিকেলে টাকা পাওয়ার পর তারা আমিনুল হককে ছেড়ে দেওয়ার পরিকল্পনা করেন। টাকা তাদের হাতে আসার পর তারা বাঁধন খুলে দেখতে পান আমিনুল মারা গেছেন। ওই রাতে সারোয়ার ও হাকিম মিলে লাশ টুকরো করেন।  বুধবার বিকেলে ২ জনকে ১০ দিনের রিমান্ডের আবেদন জানিয়ে আদালতে পাঠানো হয়। আদালতে যাওয়ার পর আসামিরা স্বীকারোক্তিমূলক জবানবন্দি দিতে রাজি হওয়ায় পুলিশ রিমান্ডের আবেদন প্রত্যাহার করে। সন্ধ্যায় অতিরিক্ত চিফ মেট্রোপলিটন ম্যাজিস্ট্রেট আদালতে  সারোয়ার হোসেন ও আবদুল হাকিম ১৬৪ ধারায় স্বীকারোক্তিমূলক জবানবন্দি দেওয়া শুরু করেন বলে জানান মামলার তদন্ত কর্মকর্তা উপ-পরিদর্শক আবদুর রাজ্জাক।  আমিনুলের স্ত্রী এজাহারে যা উল্লেখ করেছিলেন : সালমা সুলতানা সীমা এজাহারে বলেন, রোববার সকাল সাড়ে ৭টায় নওদাপাড়ার বাড়ি থেকে বের হন আমিনুল। দুপুর আড়াইটায় আমিনুল তাকে ফোন করে বলেন, লতা পেট্রোল পাম্পের মালিক মোনিমুল হকের কাছে হক ইন্টারন্যাশনাল হোটেলে গেলে তোমাকে কিছু টাকা দেবে। তুমি ওই টাকা নিয়ে একাকী রিকশায় কল্পনা (উৎসব) হলের সামনে আধুনিক ফার্নিচারের সামনে গিয়ে দাঁড়াবে। এক  লোক তোমার কাছে গিয়ে তোমার নাম জিজ্ঞাসা করবে। তাকে টাকার ব্যাগ দিয়ে দেবে। তুমি কোনো ভয় করবে না। আমি স্বামীর কথামতো টাকার ব্যাগটি দিই। এরপর থেকে আমিনুলের মোবাইল ফোন বন্ধ পাওয়া যায়।  সারোয়ারের স্ত্রীকে খুঁজছে পুলিশ : সারোয়ারের স্ত্রী নার্গিস বেগমকে খুঁজছে পুলিশ। আমিনুল হককে রোববার ডেকে নিয়ে আসার দিন নার্গিস বাড়িতে থাকলেও হত্যাকাণ্ডের পর তিনি গা ঢাকা দেন। পুলিশ ধারণা করছে, জমিজমা ও টাকা পাওনার বিষয়টি আপাতত হত্যাকা ের মূল কারণ হিসেবে উল্লেখ করা হলেও অন্য কোনো কারণ আছে কি-না তা খতিয়ে দেখতে নার্গিস বেগমকে  প্রয়োজন। পুলিশ ধারণা, ৫২ হাজার নার্গিসের কাছে আছে।